La II Setmana Ciclista ha sigut presentada al Centre de Turisme de València
08 de febrer 2018

![](/media/r3vm45ne/91_c_semana_ciclista_01.jpg) 

Ahir, dimecres 7 de febrer, es va fer la presentació oficial de la II Setmana Ciclista a València. L’esdeveniment va tindre lloc al Centre de Turisme de València, a les 12 h del migdia, i va acollir a diversos representants de les poblacions per on passarà la cursa, d’entre ells el regidor d’Esports de Sagunt, Miguel Chover. Fa una setmana es va presentar a Sagunt l’etapa que eixirà de la localitat i finalitzarà a València. A més, a la presentació d’ahir van assistir personalitats de la corporació de govern de València: el conseller d’Educació, Investigació, Cultura i Esports, Vicent Marzà, el secretari autonòmic de l'Agència Valenciana de Turisme, Francesc Colomer, i la vicepresidenta del Consell, Mónica Oltra.

La presentació va ser a càrrec del Club Ciclista Escapada, i van ser Julián Sáez, cap de premsa del club, i Rubén Donet, president del club, els qui van explicar les etapes i en què consistiria la cursa.

La II Setmana Ciclista serà des del 22 al 25 de febrer, i estarà dividida en quatre etapes: Ròtova – Gandia, Castelló – Vila-real, Sagunt – València, i Benidorm. **“L’etapa inaugural de la Setmana Ciclista Valenciana servirà per a conéixer a la primera líder de la carrera”**, explica Julián Sáez. Les distàncies de cada etapa són de 118 km en la primera, 116 km en la segona, 137 km en la tercera etapa i 118 km en la quarta etapa. A més, Sáez parla de la participació: **“29 equips de 6 corredores, en total 174 ciclistes estaran, a final de mes, en la Setmana Ciclista Valenciana”.**

Seguidament, el torn de paraula va recaure sobre el secretari autonòmic de l'Agència Valenciana de Turisme, Francesc Colomer, qui va declarar que **“hi ha capitals turístiques d’una magnitud excepcional com Benidorm i la ciutat de València, i el conjunt dels municipis que fan possible aquesta segona convocatòria”**. **“Res gran es pot fer sense eixa electricitat humana”,** va indicar Colomer, parlant del fet que **“la bogeria està lligada a les grans idees”**.

A continuació Rubén Donet, el president del Club Escapada, també va dedicar unes paraules: **“el que més ens ompli d’orgull és que també tindrem els millors equips espanyols, com el Movistar, que s’estrenarà especialment a la II Setmana Ciclista”,** i afig que **“tampoc faltaran les corredores de la terreta, les valencianes”**. **“Una altra de les novetats d’enguany és que podrem gaudir, en streaming, dels últims quilòmetres de l’etapa”,** una iniciativa perquè els aficionats de la carrera puguen seguir la competició.

El següent torn de paraula fou per al conseller d’Educació, Investigació, Cultura i Esports. **“Hi ha molt poquetes terres que puguen dir que tenen dues setmanes ciclistes, masculina i femenina, a escala internacional com aquestes”**, va declarar el Conseller sobre la magnitud de l’esdeveniment. A més, Marzà remarca la importància de la prova en relació amb les esportistes participants: **“si parlem de dignificar l’esport femení, també hem de tractar-les com si tractarem a esportistes masculins, i és com se les tracta en aquesta prova, i això no es pot trobar en altres llocs”.**

Per últim, Mónica Oltra va dedicar unes paraules. La vicepresidenta de la Generalitat va declarar que: **“enguany encetem el camí de la normalització d’aquesta cita, amb esport en clau de dona, com una de les fases per a la creació de referents femenins per a les nostres filles, però no sols per a les nostres filles, també per als nostres fills”,** fent referencia a la importància de models de referència tant masculins com femenins. Oltra va dedicar gran part de la seua declaració a la visibilitat de les dones a l’esport **“perquè dones a les que imitar, emular i admirar hi ha grapats, però no són visibles”**. A més, la vicepresidenta no va parlar sols d'igualtat a l’esport, sinó que va voler dedicar unes paraules al ciclisme com a mitjà de transport que cuida del medi ambient: **“és una forma distinta i amable de recórrer el territori, d’anar a treballar, de passejar per la ciutat i, per què no, d’entendre la vida”.**

Recordem que el dissabte, 24 de febrer, a partir de les 12 h del matí, la plaça Cronista Chabret de Sagunt acollirà l'eixida de la 3a Etapa de la II Setmana Ciclista, un esdeveniment que marca un abans i un després a l’esport femení en l'àmbit autonòmic i local.

*   [](http://www.facebook.com/sharer.php?u=https://aytosagunto.es/va/actualitat/la-ii-setmana-ciclista-ha-sigut-presentada-al-centre-de-turisme-de-valencia/ "Facebook")
*   [](http://twitter.com/share?url=https://aytosagunto.es/va/actualitat/la-ii-setmana-ciclista-ha-sigut-presentada-al-centre-de-turisme-de-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-ii-setmana-ciclista-ha-sigut-presentada-al-centre-de-turisme-de-valencia/ "Linked In")
*   [](mailto:?body=https://aytosagunto.es/va/actualitat/la-ii-setmana-ciclista-ha-sigut-presentada-al-centre-de-turisme-de-valencia/)